Winnie soek Qunu-huis: Uitspraak voorbehouWinnie Madikizela-Mandela Foto: SAPA Die hooggeregshof in Mthatha het Dinsdag uitspraak voorbehou in die siviele saak van Winnie Madikizela-Mandela wat regte wil bekom tot voormalige president Nelson Mandela se huis in Qunu in die Oos-Kaap. Madikizela-Mandela se prokureur, Mvuzo Notyesi, het aan ANA gesê hul regsargument hou verband met gewoontereg. Prokureurs vir Madikizela-Mandela voer aan dat die gewoonteregtelike huwelik tussen die twee steeds van krag is, ondanks die feit dat hulle in 1996 geskei het. Die egpaar was 38 jaar lank getroud. Adv. George Bizos, een van die eksekuteurs vir Mandela se testament, het vroeër Madikizela-Mandela veroordeel toe sy die regte wou bekom vir die president se huis in Qunu. Bizos het gesê hulle sal haar eis teenstaan, aangesien sy vir 17 jaar lank niks gedoen het nadat die eiendom in Mandela se naam geregistreer is nie. Mandela se huis in Qunu Foto: www.timesofmalta.com Madikizela-Mandela se prokureurs het die saak in 2014 ingedien en voer aan die eiendom is aangeskaf terwyl sy en Mandela getroud was, en volgens AbaThembu-gebruik behoort die huis aan haar. Mandela het in sy testament die Qunu-eiendom aan alle lede van die Mandela-familie bemaak as ŉ plek waar hulle verenig kan word. Madikizela-Mandela is nie in sy testament, wat in Februarie 2014 bekend gemaak is, genoem nie. Mandela het op 5 Desember 2013 gesterf.